## Rješenje kojim se Zoranu Kordi iz Zagreba oduzima dozvola za obavljanje poslova investicijskog savjetnika

### NN 70/2006 (26.6.2006.), Rješenje kojim se Zoranu Kordi iz Zagreba oduzima dozvola za obavljanje poslova investicijskog savjetnika

# HRVATSKA AGENCIJA ZA NADZOR FINANCIJSKIH USLUGA

**1688**

Temeljem odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
Uprava Hrvatske agencije za nadzor financijskih usluga, po službenoj dužnosti u
predmetu oduzimanja dozvole za obavljanje poslova investicijskog savjetnika
Zoranu Kordi iz Zagreba, Bosiljevska 20, na sjednici održanoj 14. lipnja 2006.
godine donijela je

## RJEŠENJE

1. Zoranu Kordi iz Zagreba, Bosiljevska 20, oduzima se dozvola za obavljanje
poslova investicijskog savjetnika.
2. Ovo rješenje upisuje se u Registar ovlaštenih investicijskih savjetnika, koji
vodi Hrvatska agencija za nadzor financijskih usluga.
3. Ovo rješenje objavit će se u »Narodnim novinama«.

```
Obrazloženje
```

Rješenjem Komisije za vrijednosne papire Republike Hrvatske, klasa: UP/I-450-08/02-02/217
od 16. siječnja 2003. godine, Zoranu Kordi iz Zagreba, Bosiljevska 20,
zaposleniku ovlaštenog društva National d.d. Zagreb, bila je na neodređeno
vrijeme izdana dozvola za obavljanje poslova investicijskog savjetnika. Od 16.
veljače 2005. godine Zoran Korda bio je zaposlen u ovlaštenom društvu
Vrijednosnice Osijek d.o.o. Osijek.
Sukladno odredbi članka 10. stavak 1. Pravilnika o sadržaju zahtjeva za
izdavanje i postupku izdavanja dozvola ovlaštenim društvima i osobama ovlaštenim
za obavljanje poslova s vrijednosnim papirima (»Narodne novine« broj 143/02),
investicijski savjetnik je dužan kontinuirano obavljati poslove sukladno Zakonu
o tržištu vrijednosnih papira (»Narodne novine« broj 84/02, dalje: ZTVP) i
aktima Hrvatske agencije za nadzor financijskih usluga (dalje: Agencija).
Odredbom članka 58. stavak 1. točka 7. ZTVP-a propisano je da će Agencija
rješenjem oduzeti dozvolu investicijskom savjetniku koji prestane ispunjavati
uvjete na temelju kojih mu je dozvola izdana ako, u roku koji Agencija odredi,
te uvjete ne ispuni.
Ovdje napominjemo da se, sukladno odredbi članka 23. Zakona o Hrvatskoj agenciji
za nadzor financijskih usluga (»Narodne novine« broj 140/05, dalje: Zakon), koji
je stupio na snagu 28. studenoga 2005. godine, a primjenjuje se od 1. siječnja
2006. godine, u ZTVP-u, drugim zakonima i svim podzakonskim propisima naziv
»Komisija za vrijednosne papire Republike Hrvatske« zamjenjuje nazivom »Hrvatska
agencija za nadzor financijskih usluga«, koja je pravni sljednik Komisije za
vrijednosne papire Republike Hrvatske.
Budući da je rješenjem Komisije za vrijednosne papire Republike Hrvatske, klasa:
UP/I-041-02/05-01/85 od 23. prosinca 2005. godine, ovlaštenom društvu
Vrijednosnice Osijek d.o.o., Osijek oduzeta dozvola za obavljanje svih poslova s
vrijednosnim papirima, slijedom čega je isto od 16. siječnja 2006. godine
prestalo biti ovlašteno društvo, to je Zoranu Kordi zaključkom klasa: UP/I-450-08/06-08/02
od 26. siječnja 2006. godine bio određen rok od 3 (tri) mjeseca za dostavu
dokaza da je zaposlen u ovlaštenom društvu na poslovima savjetovanja prilikom
investiranja u vrijednosne papire. Iz dostavnice je razvidno da je imenovanom
predmetni zaključak uručen 1. veljače 2006. godine.
Kako Zoran Korda nije u roku od 3 mjeseca (do 1. svibnja 2006. godine), a niti
naknadno, Agenciji dostavio dokaz o zaposlenju, valjalo je riješiti kao u
izrijeci ovog rješenja, dakle oduzeti mu dozvolu za obavljanje poslova
investicijskog savjetnika i provesti upis oduzimanja dozvole u Registru
ovlaštenih investicijskih savjetnika koji vodi Agencija, s danom upisa 14.
lipnja 2006. godine, pod rednim brojem 5 (pet).
Sukladno odredbi članka 8. stavak 3. Zakona, ovo rješenje objavit će se u
Narodnim novinama.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga mo­že pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-450-08/06-08/02
Urbroj: 326-103/06-2
Zagreb, 14. lipnja 2006.

Predsjednik Uprave
**Ante Samodol**, v. r.

Rješenje, NN 70/2006-1688
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)